5.10.2022 г.
BG
Официален вестник на Европейския съюз
L 258/9
35.
отбелязва факта, че не съществува система, чрез която членовете на ЕП, които временно отсъстват по основателни причини, като отпуск по майчинство или отпуск по бащинство, да продължат да изпълняват основните си задължения; счита това за проблематично, тъй като може да окаже отрицателно въздействие върху представи­ телството на гражданите в Парламента; подчертава, че съществува риск от дискриминация срещу членове на ЕП и техните гласоподаватели, когато не е предвиден подобен механизъм; подчертава, че гласуването за член на Парламента от женски пол не следва да води до загуба на представителство, което буди загриженост, като се има предвид, че по-младите членове на ЕП, и по-специално жените, и техните избиратели са непропорционално засегнати от липсата на разпоредби относно отпуска по майчинство и отпуска за отглеждане на дете в Парламента; припомня, че положението за членовете на националните парламенти при същите обстоятелства е различно в различните държави членки; призовава комисията по конституционни въпроси на Парламента да осигури осъществими, ограничени във времето решения за членовете на ЕП, които временно отсъстват по основателни причини, така че те да могат да се изказват по време на разискванията и да гласуват или да бъдат временно замествани, като преразгледа Правилника за дейността на Парламента и европейския избирателен закон; припомня, че дневните надбавки продължават да бъдат свързани с физическото присъствие на местата на работа на Парламента;
36.
приветства усилията на Парламента, и по-специално личната ангажираност по този въпрос на бившия председател Сасоли, да се предоставя ежедневно храна като израз на солидарност и приюти за уязвими жени на трите места на работа, в съответствие с решението на Бюрото; приветства освен това факта, че около 65 шофьори се включиха доброволно в осигуряването на превоз на лекари, медицински сестри и друг медицински персонал за нощните им смени в болниците през първата година от пандемията от COVID-19;
37.
приветства факта, че Парламентът раздаде текстилни маски за лице за многократна употреба на служителите в началото на пандемията от COVID-19; отбелязва, че в сградите на Парламента се изискваше носенето на медицински маски за лице EN14683 или филтриращи маски за лице FFP2, за да се засили защитата на членовете на ЕП и на служителите, както и за да се намали допълнително отделянето на инфекциозни частици при дишане;
38.
приветства службите на Парламента за решението им да продължат да улесняват хибридните пресконференции след пандемията, тъй като това може да улесни изготвянето на репортажи по европейските въпроси за журналисти, които не се намират в Страсбург или Брюксел; препоръчва да се развиват допълнително аудио-визуалните и другите съоръжения в Брюксел, Страсбург и бюрата за връзка на Европейския парламент, включително чрез увеличаване на капацитета на VoxBox и осъвременяване на залите за пресконференции в Страсбург и Брюксел, за да станат по-подходящи за провеждането на хибридни пресконференции;
Отпечатък върху околната среда от дейността на Парламента 39.
подчертава, че Парламентът трябва да бъде в челните редици при приемането на по-цифрови, по-гъвкави и по-енергийно ефективни методи на работа и практики за провеждане на заседания, като се поучи от опита по време на пандемията от COVID-19 и извлича ползи от вече осъществените инвестиции в технологии; отбелязва, че по инициатива на бившия председател Сасоли фокус групите, работили по темата „Преосмисляне на парламентарната демокрация – по-силен Европейски парламент след COVID-19“, обсъдиха бъдещето на работата в Парламента между април и юли 2021 г. по отношение на всяка от областите си на действие: пленарни заседания, парламентарни прерогативи, комуникация, външна дипломация и вътрешна организация; отбелязва, че фокус групите представиха окончателен доклад, включващ препоръки, чието изпълнение ще бъде обсъдено от Бюрото;
40.
призовава Парламента да направи преоценка на целите си по Схемата на Общността за управление по околна среда и одит (EMAS) за 2023 г. в контекста на пандемията от COVID-19; отново призовава за изменение на настоящия му план за намаляване на емисиите на CO2 с цел постигане на въглеродна неутралност, като се използва международно признат метод, когато бъде валидиран такъв, например механизъм за вътрешно ценообразуване на въглеродните емисии (ICP), чрез който дружествата доброволно определят цената на въглеродния си отпечатък и по този начин определят стойността на своите емисии на парникови газове;
41.
отбелязва, че три от сградите на Парламента в Брюксел („Мартенс“, „Кампоамор“ и детската градина „Вайенберг“) наскоро получиха международно признат екологичен сертификат за устойчивост, „BREEAM Excellence“, който потвърждава дългогодишната политика и действия на Парламента за постепенно превръщане на сградния му фонд в екологосъобразен пример за следване; отбелязва, че понастоящем в сградния комплекс на Парламента в Брюксел четири сгради (една четвърт от общия брой сгради — „Спинели“, „Кампоамор“, „Аренд“, „Монтоайе Сиянс“) са оборудвани с фотоволтаични панели и че тези инсталации са с обща площ под 2 % от общата покривна повърхност на сградите на Парламента в Брюксел; отбелязва, че три нови фотоволтаични инсталации (100 m2 на сградата „Монтоайе 70“, 200 m2 на сградата „Спинели“ и 52 m2 за замяна на сегашните слънчеви панели с фотоволтаични на сградата „Бранд“) ще бъдат завършени до края на 2022 г. (и това представлява увеличение през 2022 г. с 64 % на общата повърхност, оборудвана с фотоволтаични панели);